ผมเป็นโรคตาแดงมา 8 วันละครับ ตามีสีแดงเข้มมาก ตาบวม ตื่นเช้ามามีขี้ตาสีเหลือง โดยไปพบที่คลินิกวันที่ 3 ของการเป็น บอกว่าเป็นเยื่อบุตาอักเสบ และติดเชื้อ และก็ให้ยา amoxicilin+clavulanic acid 1000 กับยาหยอดตา DecOph กับ Poly-Oph ผมกินยาจนหมดแผง แล้ว อาการก็ยังเหมือนเดิม ตายังคนสีแดงเข้มเหมือนเดิม ปล่อยไว้แบบนี้อันตรายมั้ยครับ หรือควรไปพบแพทย์อีกรอบ
สวัสดีค่ะ สาเหตุของอาการตาแดงได้แก่1.เยื่อบุตาอักเสบ(conjunctivitis) ซึ่งมักมีอาการเยื่อบุตาบวม ตาแดง คันตา เจ็บตา เคืองตา แสบตา โดยอาจเกิดจาก- การติดเชื้อไวรัสเช่น adenovirus, picornavirus มักมีอาการของไข้หวัดร่วมด้วย เช่น มีน้ำมูก คัดจมูก ไอ เจ็บคอ มีเสมหะ เป็นต้น- การติดเชื้อแบคทีเรีย ซึ่งมีหลายสายพันธ์ุ ทำให้เกิดอาการได้ตั้งแต่เล็กน้อยจนถึงรุนแรง มักไม่มีอาการของไข้หวัดร่วมด้วย- การสัมผัสกับสารก่อภูมิแพ้ได้แก่ ฝุ่นละออง เกสรดอกไม้ เชื้อรา ขนสัตว์ อาหารทะเล เป็นต้น อาจพบอาการน้ำมูกไหลร่วมด้วยได้ อาการอาจเกิดขึ้นตามฤดูกาลหรือเกิดตลอดทั้งปีแบบเป็นๆ หายๆก็ได้ ความรุนแรงมีตั้งแต่น้อยไปมาก อาการคันตาจะเป็นอาการเด่นมากกว่าอาการปวดหรือแสบตา และน้ำตามักจะใส ไม่มีขี้ตาที่มีลักษณะคล้ายหนองออกมา2. การระคายเคืองจากสารเคมี เช่น ควันบุหรี่ ควันไฟ ฝุ่นละออง สบู่ แชมพู สเปรย์ คลอรีนในน้ำ เป็นต้น3. กระจกตาเป็นแผล จากอุบัติเหตุ เช่น ไม้ทิ่มตา หรือจากการใส่คอนแทคเลนส์นานเกินไป หรือกระจกตาติดเชื้อโรคเริม4. ตาแห้ง จากการใช้สายตาจ้องมือถือหรือโทรศัพท์เป็นเวลานาน ร่างกายขาดน้ำ อากาศแห้ง โดนลมมากไป เป็นต้น5. เลือดออกใต้เยื่อบุตา เช่น เกิดจากามีการอาเจียนมาก มีการไอหรือจามอย่างรุนแรง การยกของที่มีน้ำหนักมาก การขยี้ตาอย่างรุนแรง มีภาวะเลือดออกง่ายผิดปกติ เป็นต้น ซึ่งมักจะไม่ได้ทำให้มีอาการอื่นๆ ร่วม และจะค่อยจางหายไปได้เองภาย 1-2 สัปดาห์6. ต้อเนื้อ จะเห็นเป็นแผ่นเนื้อเยื่อรูปสามเหลี่ยมยื่นออกจากตาขาวเข้าไปที่ตาดำ ซึ่งอาจเป็นสีเหลืองและมีสีแดงบ้างเล็กน้อย และอาจเห็นเส้นเลือดอยู่รอบๆ ต้อเนื้อส่วนใหญ่จะไม่แสดงอาการใด ๆ หากมีอาการก็มักไม่รุนแรง เช่น ระคายเคืองตา แสบตา คันที่ดวงตา7. ต้อหิน หากเป็นต้อหินเฉียบพลัน จะมีอาการปวดตา ปวดหัว ตาแดง น้ำตาไหล ตามัว มองเห็นเป็นสีรุ้งรอบดวงไฟ8. การใช้ยาบางชนิด เช่น ยาแก้แพ้หากได้รับการวินิจฉัยว่าเป็นเยื่บุตาอักเสบจากการติดเชื้อ และได้ทานยาปฏิชีวนะต่อเนื่องแล้ว อาการตาแดงยังไม่ดีขึ้น แนะนำควรไปพบแพทย์เฉพาะทางจักษุแพทย์ค่ะในเบื้องต้น ควรหลีกเลี่ยงการเกาและขยี้ตา งดใส่คอนแทคเลนส์ (หากใช้อยู่)หลีกเลี่ยงการใช้สายตาในการทำงานและจ้องมือถือและคอมพิวเตอร์ไปก่อน ควรใส่แว่นที่ช่วยลดแสงเมื่อต้องออกแดด หรืออยู่ในที่ที่มีแสงจ้า เป็นต้น